
РЕПУБЛИКА БЪЛГАРИЯ
Министър на земеделието и храните

ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ

ДОКЛАД
ОТ Г-Н ПЛАМЕН АБРОВСКИ – МИНИСТЪР НА ЗЕМЕДЕЛИЕТО И ХРАНИТЕ

Относно: Проект на Постановление на Министерския съвет за изменение на Наредбата за базисните цени на трайните насаждения, приета с Постановление № 151 на Министерския съвет от 1991 г. (обн., ДВ, бр. 65 от 1991 г.)


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за изменение на Наредбата за базисните цени на трайните насаждения, приета с Постановление № 151 на Министерския съвет от 1991 г.

Причини, които налагат приемането на акта
Наредбата за базисните цени на трайните насаждения (Наредбата) е приета с Постановление № 151 на Министерския съвет от 1991 г. Значителният период, изминал от нейното приемане, обуславя необходимостта от актуализиране на част от заложените в нея стойности и икономически показатели, използвани при оценяването на трайните насаждения. Действащата нормативна уредба не отчита в достатъчна степен настъпилите промени в производствените и икономическите условия, както и съвременните тенденции в развитието на технологиите за създаване и отглеждане на трайни насаждения.
Независимо че Наредбата обхваща широк кръг от видове трайни насаждения, при част от овощните видове е налице необходимост от актуализиране на определените срокове за встъпване в плододаване. Развитието на технологиите за производство на посадъчен материал, въвеждането на нови формировки, както и на нови сортово-подложкови комбинации през последните години водят до съществени промени в периода за встъпване в плододаване, продуктивността и начина на отглеждане на насажденията. Тези обстоятелства не са в достатъчна степен отразени в действащата Наредба.
Необходимостта от актуализиране на базисните цени на трайните насаждения е особено значима предвид широкото им практическо приложение. Стойностите и показателите, определени с Наредбата, се използват при оценяване на трайни насаждения във връзка с отчуждаване на недвижими имоти – собственост на физически и юридически лица, при продажба, замяна, прехвърляне, делба и други сделки с недвижими имоти, при предоставяне на обработваеми земи за временно ползване и отдаването им под аренда, както и при определяне на обезщетения за нанесени вреди и щети върху трайни насаждения. Използват се също така за оторизиране на плащания по интервенции по Стратегическия план за развитието на земеделието и селските райони на Република България за периода 2023 - 2027 г. В тази връзка актуализация е необходима за Интервенция II.E2-1 „Инструменти за управление на риска – финансов принос за премиите по застрахователните схеми“ от Стратегическия план за развитие на селските райони 2023-2027. Целта на интервенцията е да насърчи активните земеделски стопани към управлението на неподлежащи на контрол от тяхна страна рискове, свързани със селскостопанското производство.
В последните години в Министерството на земеделието и храните са  постъпвали сигнали и предложения от земеделски стопани, граждани и организации за актуализиране на Наредбата, свързани с остарели стойности, икономически показатели и срокове на експлоатация, използвани при оценяването на трайните насаждения в производствата по обезщетяване.
Последното актуализиране на стойности, икономически показатели и срокове, използвани при оценяването на трайните насаждения по Наредбата е направено през 2000 г. (ДВ., бр. 107 от 2000 г.). От тогава е изминал 26-годишен период. Съгласно „Калкулатора на инфлацията“, публикуван на интернет страницата на „Националния статистически институт“ за периода януари 2000 г. до август 2026 г. процента на инфлация в Република България е 216,4 %.
Новите стойности, получени в проекта на изменения на нормативния акт, са изчислени на база на технологични карти, включващи разходи за създаване на трайните насаждения както и на база технологични карти за отглеждане на трайни насаждения. Същите са публикувани на интернет страницата на Министерството на земеделието и храните. Продължителността на периода до встъпване в плододаване и периода на плододаване на трайните насаждения е определена въз основа на информация, получена от Аграрен университет – гр. Пловдив и от Институт по овощарство – гр. Пловдив.
Предвид изложеното, актуализирането на Наредбата за базисните цени на трайните насаждения е необходимо с оглед привеждане на използваните стойности, показатели и срокове в съответствие със съвременните икономически и производствени условия и с развитието на технологиите в сектора, както и за създаване на по-обективна и актуална основа при определяне стойността на трайните насаждения и размера на дължимите обезщетения.
Проектът не е включен в оперативната програма на Министерския съвет за периода юли – декември 2026 г.

Цели
Осъвременяване на стойностите, показателите и сроковете, въз основа на които се извършва оценяването на насажденията.
Създаване на актуална, обективна и икономически обоснована основа за определяне стойността на трайните насаждения.
Осигуряване на по-обективно и справедливо определяне на размера на дължимите обезщетения при унищожаване или увреждане на трайни насаждения.

Очаквани резултати от прилагането на акта
Актуализиране на базисните цени и икономическите показатели, използвани при оценяването на трайните насаждения, така че да отразяват в по-пълна степен на съвременните производствени и икономически условия и актуалните разходи за създаване и отглеждане на насажденията.
Създаване на условия за по-обективно определяне на стойността на трайните насаждения и на размера на дължимите обезщетения при отчуждаване на недвижими имоти, продажба, замяна, прехвърляне, делба и други сделки с недвижими имоти, при предоставяне на земи за временно ползване и отдаването им под аренда, както и при определяне на обезщетения за нанесени вреди и щети върху трайни насаждения.

Финансови и други средства, необходими за прилагането на новата уредба
Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.
Не са необходими допълнителни разходи/трансфери и други плащания по бюджета на Министерството на земеделието и храните.
Проектът не предвижда създаване на нови административни структури или звена за неговото прилагане.
Проектът на акт не води до изменения в целевите стойности на показателите за изпълнение по програми, в това число и ключовите индикатори.

Анализ за съответствие с правото на Европейския съюз
Проектът урежда въпроси от националната нормативна уредба, свързани с определянето на базисните цени на трайните насаждения. С него не се транспонират актове на институциите на Европейския съюз, поради което не е изготвена и представена таблица на съответствието с правото на Европейския съюз.
Информация за проведените обществени консултации
Съгласно чл. 26, ал. 3 и 4 от Закона за нормативните актове проектът на постановление, проектът на доклад (мотиви), частичната предварителната оценка на въздействието и становището на дирекция „Координация и модернизация на администрацията“ в Министерския съвет, са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове, справката за отразяване на постъпилите предложения и становища от обществените консултации, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на Постановление е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.
УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
[bookmark: _GoBack]Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация предлагам Министерският съвет да приеме приложения проект на Постановление.

	Приложение:
	1. Проект на Постановление на Министерския съвет;
2. Частична предварителна оценка на въздействието;
3. Становище на дирекция „Координация и модернизация на администрацията“ в Министерския съвет;
4. Финансова обосновка;
5. Справка за отразяване на становищата, постъпили по реда на чл. 32 – 34 от УПМСНА;
6. Постъпили становища по реда на чл. 32 – 34 от УПМСНА;
7. Справката за отразяване на постъпилите предложения и становища от обществените консултации;
8. Постъпилите предложения и становища от обществените консултации;
9. Проект на съобщение за средствата за масово осведомяване.

